Easter

Easter on yhdysvaltalaisen laulajan Patti Smithin kolmas studioalbumi ja toinen julkaisu, jossa hänen taustayhtyeensä tunnetaan nimellä Patti Smith Group. "Easter" julkaistiin maaliskuussa 1978 Arista Recordsin kautta. 
Levyä pidetään Patti Smithin kaupallisesti menestyneimpänä teoksena, pitkälti kappaleen ”Because the Night” menestyksen ansiosta. Smithin sanoittama ja Bruce Springsteenin säveltämä kappale nousi Yhdysvaltain singlelistalla sijalle 13 ja Ison-Britannian singlelistalla sijalle 5.”Because the Night” -kappaleesta tuli Patti Smithin uran suurin hitti ja yleisesti hänen tunnetuin kappaleensa. 
"Easter"-albumia pidetään yleisesti rockin klasikkoalbumina. Yhdysvaltalaisen musiikkitoimittajan Robert Christgaun mukaan ”Useimmat albumin kappaleista todella onnistuvat olemaan niin kiihottavia ja innostavia kuin niiden on tarkoituskin olla”.
Historia.
"Easter" oli ensimmäinen albumi, jonka Patti Smith julkaisi sen jälkeen, kun hän oli loukannut niskansa "Radio Ethiopia" -albumin kiertueella. Tammikuussa 1977 Tampassa pidetyssä konsertissa Patti Smith oli tanssinut lavalla ja kompastunut monitoriin. Hän oli menettänyt tasapainonsa ja pudonnut lavalta (n. 4,5 metriä) kovalle betonilattialle. Hän selvisi sairaalasta kahden haljenneen selkänikaman, kasvojen murtumien ja 22 tikin kanssa pään haavojen sulkemiseksi. Smith joutui keskeyttämään kiertueen, ja hän tarvitsi aikaa toipuakseen. Tauon aikana hän kirjoitti useita sanoituksia, joista muodostui "Easter"-albumin kivijalka. Yhtye meni studioon äänittämään levyä vasta marraskuussa 1977.
Tuottajana toimi Bruce Springsteenin tuottajana tunnettu Jimmy Iovine, jonka mielestä Patti Smith oli kirjoittanut yhtyeensä kanssa hienoja uusia kappaleita mutta varsinainen hittikappale puuttui. Iovine ehdotti, että Smith tekisi loppuun Springsteenin hylkäämän keskeneräiseksi jääneen kappaleen ”Because the Night”. Kappale oli tarttuva, mutta siitä puuttui sanoitus. Aluksi Smith oli haluton kuuntelemaan Springsteenin tekemää demoa, sillä hän halusi säveltää koko albumin yhdessä oman yhtyeensä kanssa. Tuottaja kuitenkin huomautti, että kappale oli Patti Smithille sopivassa sävellajissa. Eräänä yönä odottaessaan myöhäisillan puhelua mieheltään MC5-yhtyeen kitaristilta Fred Sonic Smithiltä Patti Smith päätti kuunnella Springsteenin demon, ”…ja sanat vain tulivat ulos minusta,” hän kertoi myöhemmin "Zig Zag" -lehdelle. Kappaleen sanoituksessa oleva lause "” Love is a ring, a telephone”" viittasi puheluun, jota hän odotti. Springsteenin keskeneräisestä, ei-toivotusta demosta, muodostui suorasukainen ja anteeksipyytelemätön rakkauden ylistys. Kun Smith alkoi nauhoittaa studiossa ”Because the Night” -kappaletta tuottaja tiesi jo saaneensa hittisinglensä, ja loput albumista loksahtivat paikalleen.
Bruce Springsteen muistelee, ”"Hän (Jimmy Iovine) ajoi minut jonnekin Coney Islandin suuntaan ja kysyi, voisiko hän lähettää E Street Bandin version keskeneräisestä kappaleestani ’Because the Night’ Patti Smithille, jota hän siihen aikaan tuotti. Jimmyllä oli – ja on yhä – hyvin lahjakkaat korvat. Minulla taas oli kappaleessa hyvä koukku, mutta en saanut sanoitusta valmiiksi. Patti otti sen ja kirjoitti siitä sen hitin, joksi se tuli – kauniin rakkauslaulun aviomiehelleen, Fred ’Sonic’ Smithille. Siitä ei olisi tullut hittiä, jos olisin itse viimeistellyt ja julkaissut sen. Se tarvitsi naisen äänen, Pattin äänen ja hänen näkemyksensä. Hän teki siitä jotakin, mitä minä yksin en olisi koskaan voinut luoda. Ja siitä syystä olen ikuisesti kiitollinen rakkaalle, rakkaalle ystävälleni.”" 
Smithin "”"Because the Night” oli valtava hitti. Kappale nousi Billboard Hot 100 -listalla sijalle 13 ja soi jokaisella FM-asemalla, jopa niillä, jotka eivät olleet koskaan ennen soittaneet punk-levyjä. Kappale ei kuitenkaan ollut albumin ainoa hidas ballaadi. Patti Smithin ”We Three” -kappaleen ensimmäinen säe "”Every Sunday I would go down to the bar where he played guitar”" kertoo hitaan rakkauslaulun muodossa tositarinaa Smithin kolmiodraamasta Television-yhtyeen kitaristin Tom Verlainen ja Blue Öyster Cultin kitaristin Allen Lanierin välillä. Kappale oli aikaansa edellä, koska se kuvasti naisen näkökulmasta avoimesti suhdetta, missä yhdellä naisella on useampia poikaystäviä. 
"Easter" sisältää myös artistin kiistanalaisimman punk-kappaleen, ”Rock ’N’ Roll Niggerin.” Sanoituksellisesti kappale on usein nähty provokaationa, koska jo vuonna 1978 ”nigger” -sanaa pidettiin erittäin loukkaavana. Patti Smithin mukaan kappale on usein ymmärretty väärin, sillä laulu vastustaa rasismia. Smithin mukaan jos yhteiskunta on rasistinen, silloin on aika hylätä yhteiskunta. Laulu ehdottaa liittymään sorrettujen puolelle. ”Nigger”-sanan käyttö ei ole laulussa tarkoitettu loukkaavaksi, vaan kappaleen sanoma pyrkii edistämään kollektiivista yhteenkuuluvuutta yhteiskunnan sorrettujen kanssa. Useissa "Easter"-levyn kappaleissa on viittauksia myös kristinuskoon ja Raamattuun, esimerkiksi kappaleessa ”Privilege (Set Me Free)” Patti Smith lausuu psalmin 23. 
Smith valitsi albumin kannen tekijäksi valokuvaaja Lynn Goldsmithin, joka oli juuri perustanut Yhdysvaltojen ensimmäisen julkkisten muotokuviin keskittyvän valokuvaustoimiston. Lynn Goldsmith otti "Easterin" kannessa olevan valokuvan, kun taas levyn sisäkansikuvien valokuvat ovat Patti Smithin ystävän Robert Mapplethorpen ottamia. 
Kappalelista.
B-puoli.
Bonusraita CD painoksessa: